DA Den Europæiske Unions Tidende CE 88/247

(2004/C 88 E/0251)

SKRIFTLIG FORESPØRGSEL E-0917/04

af Proinsias De Rossa (PSE) til Kommissionen

(26. marts 2004)

Om: Irlands overholdelse af affaldsrammedirektivet i forbindelse med behandling af byspildevand

Min skriftlige forespørgsel E-0077/04 (1) søgte at fastslå, om Irland havde besvaret den begrundede udtalelse, som Kommissionen fremsendte i juli 2003 (meddelt i pressemeddelelse IP/03/1108) vedrørende behandling af byspildevand i Irland og Irlands eventuelle manglende overholdelse af affaldsrammedirektivet fra 1975, og at fastslå Kommissionens holdning i denne sag.

Kommissionen syntes imidlertid i sit svar på den forespørgsel, som blev givet den 2. marts 2004, at henvise til en begrundet udtalelse fremsendt den 7. oktober 2002 vedrørende et helt andet lovgivningsmæssigt problem henhørende under Rådets direktiv 91/271/EØF (2) om rensning af byspildevand.

Vil Kommissionen nu oplyse, hvilket eventuelle svar, den har modtaget fra den irske regering i forbindelse med den begrundede udtalelse, som den sendte Irland i juli 2003 (og meddelt i IP/03/1108) vedrørende Irlands undladelse af at bringe sin lovgivning i overensstemmelse med kravene i affaldsrammedirektivet (Rådets direktiv 75/442/EØF (3) om affald som ændret ved direktiv 91/156/EØF (4)) i forbindelse med anlæg til behandling af byspildevand og særligt Irlands manglende sikring af, at anlæg til behandling af byspildevand underkastes systemet med tilladelser, som kræves i dette direktiv, der bl.a. gør det muligt at regulere og kontrollere lugte fra disse anlæg.

Hvad er Kommissionens holdning til den irske regerings svar, og hvilke skridt tager den nu eller påtænker den at tage i denne sag?

Svar afgivet på Kommissionens vegne af Margot Wallström

(30. april 2004)

Den begrundede udtalelse, som det ærede medlem henviser til, vedrører Irlands overholdelse af Rådets direktiv 75/442/EØF af 15. juli 1975 om affald, som ændret ved Rådets direktiv 91/156/EØF af 18. marts 1991. Mere specifikt vedrører den Irlands overholdelse af direktivets bestemmelser i forbindelse med lugtemissioner fra spildevandsrensningsanlæg. Ifølge direktivets artikel 2, stk. 1 (5), falder spildevand uden for direktivets anvendelsesområde, »hvis de(t) allerede er undergivet andre bestemmelser«. Kommission havde fremført som argument, at lugtemissioner fra irske spildevandsrensningsanlæg skulle reguleres efter direktiv 91/156/EØF, medmindre der forelå anden lovgivning. Den 7. august 2003 anmodede Irland om en forlængelse af svarfristen. Inden der var modtaget noget svar, afsagde EF-Domstolen den 11. september 2003 en dom i sag C-114/01, AvestaPolarit Chrome Oy, der indeholdt en fortolkning af sætningen »hvis de allerede er undergivet andre bestemmelser«, der står i direktivets artikel 2, stk. 1. For at tage højde for konsekvenserne af denne dom for både spildevand og en række andre spildevandskategorier, der er nævnt i artikel 2, stk. 1, sendte Kommission den 19. december 2003 Irland en supplerende åbningsskrivelse som led i samme overtrædelsesprocedure (6). Irland anmodede efterfølgende om to måneders forlængelse af fristen for at svare herpå, hvilket blev bevilget.

(1) EFT C 84 E af 3.4.2004, s. 759.

(2) EFT L 135 af 30.5.1991, s. 40.

(3) EFT L 194 af 25.7.1975, s. 39.

(4) EFT L 78 af 26.3.1991, s. 32.

(5) Direktivets artikel 2, stk. 1, indeholder følgende bestemmelse: Følgende falder uden for dette direktivs anvendelsesområde:

a) luftformige stoffer, der udsendes i atmosfæren

b) hvis de allerede er undergivet andre bestemmelser: i) radioaktivt affald ii) affald fra prospektering, udvinding, behandling og oplagring af mineralske ressourcer, samt fra stenbrudsdrift iii) døde dyr og følgende landbrugsaffald: fækalier og andre naturlige, ikke-farlige stoffer, som anvendes i landbrugsdriften iv) spildevand med undtagelse af affald i flydende form v) udrangeret sprængstof.

(6) 2000/4158.